《岁晚禁直呈承旨侍郎同院五学士》
宋代·胡宿

广内施重闼，承明敞直庐。上清通帝所，方丈拟仙居。

汉后前釐通，淮王重报书。时宗登贾马，暮召得严徐。

玉至光秦玺，珠来照魏车。高文参正始，密旨奉权舆。

王泽宣从綍，天香对满裾。论思皆药石，咳唾亦琼琚。

弱水沧波在，然山老墨馀。睿篇朱雁刻，宸翰白龙摅。

宝肆还容砾，珍林误植樗。匪躬无謇謇，每食有渠渠。

寒日分宵直，繁云向岁除。九门催钥下，三殿警签初。

北斗低层掖，明河拂太虚。求衣钦德盛，襆被省才疏。

多病长思越，知非晚学蘧。烟霄叨步武，江海隔樵渔。

榆性诚为钝，葵心但欲舒。日祈同舍进，跻俗到华胥。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他在北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。